CELEX: 
Language: et
Date: 2017-07-11 00:00:00
Title: KOMISJONI RAKENDUSOTSUS (EL) …/…, milles käsitletakse riiklike süsteemide ja menetluste kirjeldamise vormi organisatsioonide EURESe liikmeteks ja partneriteks vastuvõtmiseks

KOMISJONI RAKENDUSOTSUS (EL) …/…,
            
            
               11.7.2017,
            
            
               milles käsitletakse riiklike süsteemide ja menetluste kirjeldamise vormi organisatsioonide EURESe liikmeteks ja partneriteks vastuvõtmiseks
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               Euroopa Parlamendi ja nõukogu 13. aprilli 2016. aasta määrus (EL) 2016/589, milles käsitletakse Euroopa tööturuasutuste võrgustikku (EURES), töötajate juurdepääsu liikuvusteenustele ja tööturgude edasist integratsiooni ning millega muudetakse määruseid (EL) nr 492/2011 ja (EL) nr 1296/2013,
                  1
                eriti selle artikli 11 lõiget 8,
            
            
               pärast konsulteerimist EURESe komiteega 
            
            
               ning arvestades järgmist:
            
            
               (1)Määrusega (EL) 2016/589 on muu hulgas kehtestatud EURESe liikmeks ja partneriks vastuvõtmise aluspõhimõtted ja kriteeriumid. 
            
            
               (2)Vastavalt määruse (EL) 2016/589 artikli 11 lõikele 1 kehtestab iga liikmesriik viivitamata, kuid hiljemalt 13. maiks 2018 süsteemi organisatsioonide EURESe liikmeks ja partneriks vastuvõtmiseks, järelevalve teostamiseks nende tegevuse üle ning selle üle, kas nad osutatud määruse kohaldamisel järgivad kohaldatavat õigust, ning vajaduse korral nende vastuvõtmise kehtetuks tunnistamiseks.
            
            
               (3)Organisatsioonid, kellel on vastavalt määruse (EL) 2016/589 artiklile 40 õigus osaleda üleminekuperioodil EURESe liikmete ja partneritena, peaksid pärast üleminekuperioodi lõppu EURESe võrgustikku jäämiseks esitama sellekohase taotluse, mida käsitletakse kõnealustes vastuvõtusüsteemides. 
            
            
               (4)Vastuvõtusüsteemid ei laiene määruse (EL) 2016/589 artikli 10 kohaselt liikmeks nimetatud riiklikele tööturuasutustele, kuid viimased peaksid täitma kõnealuses artiklis sätestatud kohustusi ja vastama kriteeriumidele.
            
            
               (5)Vastavalt määruse (EL) 2016/589 artikli 11 lõigetele 6 ja 7 peavad liikmesriigid teavitama oma riiklike koordinatsioonibüroode kaudu Euroopa Koordinatsiooniametit oma vastuvõtusüsteemidest ning heakskiidetud ja tagasilükatud taotlustest või kehtetuks tunnistatud vastuvõtmistest ning Euroopa Koordinatsiooniamet peaks selle teabe teistele riiklikele koordinatsioonibüroodele edastama.
            
            
               (6)Liikmesriikidevaheline süstemaatiline teabevahetus ja koostöö võib aidata parandada rahvusvaheliste vastuvõtusüsteemide ja nende kohaldamise ülesehituse kvaliteeti. 
            
            
               (7)Avatud teabevahetuse ja liikmesriikidevahelise vastastikuse õppe tagamiseks on vaja kasutada riiklike vastuvõtusüsteemide kirjeldamise ühist vormi ning kehtestada teabevahetuse mehhanism.
            
            
               (8)Vormi võib olla vaja aja jooksul kohandada vastavalt värbamisteenuste turul toimuvatele muutustele ja muudele arengutele. Seetõttu on oluline kehtestada juhtimismudel, et tagada riiklike koordinatsioonibüroode asjakohane arutelu ja kaasatus enne vormimuudatuste vastuvõtmist. 
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
               Reguleerimisese
            
         
         
            
               Käesoleva otsusega määratakse kindlaks vorm, milles liikmesriigid kirjeldavad oma süsteeme organisatsioonide EURESe liikmeteks ja partneriteks vastuvõtmiseks vastavalt määruse (EL) 2016/589 artikli 11 lõikele 1 (riiklikud vastuvõtusüsteemid), samuti määratakse kindlaks menetlused vormi muutmiseks ja mehhanismid vastuvõtusüsteeme käsitleva teabe jagamiseks teiste liikmesriikidega.
            
            
               Artikkel 2
               Üldsätted
            
            
               1.Liikmesriigid jagavad omavahel teavet oma vastuvõtusüsteemide kohta vastavalt artiklis 6 osutatud ühisele vormile ning uuendavad seda teavet muudatuste korral. 
            
            
               2.Vastuvõtusüsteemi toimimiseks tagab iga liikmesriik järgmised funktsioonid:
            
            
               (a)EURESe liikmeks või partneriks saamise taotluste töötlemine ja hindamine; 
            
            
               (b)otsused taotluste vastuvõtmise või tagasilükkamise ning vastuvõtmise kehtetuks tunnistamise kohta;
            
            
               (c)punktis b osutatud otsuste kohta esitatud kaebuste menetlemine ja otsuste tegemine ning nende otsuste õiguspärane kaitsmine;
            
            
               (d)kontrollimine, kas EURESe liikmed ja partnerid vastavad riiklikele vastuvõtusüsteemidele ja määrusega (EL) 2016/589 kehtestatud kohustustele. 
            
            
               3.Liikmesriigid tagavad, et taotlejaid on selgelt teavitatud nende taotluste menetlemisest, eriti sellest, mis puudutab teabevahetust teiste liikmesriikidega taotluste vastuvõtu ja kontrolli otsuste ning vastuvõtu kehtetuks tunnistamise otsuste küsimuses.
            
            
               Artikkel 3
               Riiklike koordinatsioonibüroode roll ja ülesanded
            
            
               Vastavalt määruse (EL) 2016/589 artikli 11 lõikele 6 vastutavad riiklikud koordinatsioonibürood asjaomases liikmesriigis Euroopa Koordinatsiooniameti teavitamise eest riikliku vastuvõtusüsteemi ja selle kohaldamise küsimuses, eelkõige: 
            
            
               (a)annavad teavet riikliku vastuvõtusüsteemi, sealhulgas kõigi kohaldatud kriteeriumide ja nõuete kohta, esitades artiklis 6 osutatud täidetud ühise vormi ning seda vajaduse korral ajakohastades; 
            
            
               (b)teavitad Euroopa Koordinatsiooniametit EURESe liikmete ja partnerite vastuvõtmisest kooskõlas riiklike vastuvõtusüsteemidega;
            
            
               (c)teavitavad Euroopa Koordinatsiooniametit igast mittevastavuse alusel vastuvõtmisest keeldumisest, eriti seoses määruse (EL) 2016/589 I lisa peatüki 1 punktiga 1;
            
            
               (d)teavitavad Euroopa Koordinatsiooniametit igast EURESe liikmete ja partnerite vastuvõtmise kehtetuks tunnistamisest ning nende põhjustest.
            
            
               Artikkel 4
               Euroopa Koordinatsiooniameti roll ja ülesanded
            
            
               1.Euroopa Koordinatsiooniamet tagab liikmesriikidevahelise teabevahetuse riiklike vastuvõtusüsteemide ja nende toimimise kohta, eelkõige:
            
            
               (a)loob EURESe portaali jaotises Extranet eraldi alljaotise, et teha riiklikele koordinatsioonibüroodele kättesaadavaks alljärgnev ning haldab seda alljaotist: 
            
            
               (i)artiklis 6 osutatud vorm ning kogu teave selle täitmise ja edastamise kohta; 
            
            
               (ii)kogu riiklike koordinatsioonibüroode edastatud teave vastuvõtusüsteemide ja nende kohaldamise kohta kooskõlas määruse (EL) 2016/589 ning käesoleva otsusega, arvestades Euroopa Koordinatsiooniameti kohustust edastada taotlusega seotud teavet teistele riiklikele koordinatsioonibüroodele kooskõlas määruse (EL) 2016/589 artikli 11 lõigetega 6 ja 7; 
            
         
         
            
               (iii)koostöösait, kus vahetada teavet vastuvõtusüsteemide loomise ja toimimise kohta
            
            
               (b)pakub vastuvõtusüsteemide teabevahetuse ja vastastikuse õppe lihtsustamiseks vajalikke mis tahes vahendeid, koolitust ja tuge;
            
            
               (c)teavitab korrapäraselt koordinatsioonirühma teabevahetuse toimimisest ja vajaduse korral teeb ettepanekud vormi ja menetluse muutmiseks.
            
            
               2.Euroopa Koordinatsiooniamet avaldab nimekirja EURESe liikmetest ja partneritest EURESe portaalis kokkuleppel iga riikliku koordinatsioonibürooga. 
            
            
               Artikkel 5
               Riikliku koordinatsioonirühma roll ja ülesanded
            
            
               1.Koordinatsioonirühm jälgib tähelepanelikult riiklike vastuvõtusüsteemide tegevust ning toimib platvormina, kus vahetada arvamusi ja parimaid tavasid süsteemide toimimise parandamiseks.
            
            
               2.Koordinatsioonirühm vaatab korra aastas läbi käesoleva otsuse kohaldamise; see on koordineerimisrühma panus komisjoni eel- ja järelhindamise aruannete koostamisse kooskõlas määruse (EL) 2016/589 artiklitega 33 ja 35. 
            
            
               3.Kui artikli 4 punktis a osutatud Extraneti alljaotist või sellega seotud teavet ja dokumente tuleks kohandada või muuta, konsulteerib Euroopa Koordinatsiooniamet enne uue versiooni vastuvõtmist koordineerimisrühmaga kooskõlas määruse (EL) 2016/589 artikliga 14. 
            
            
               Artikkel 6
               Vorm
            
            
               1.Riiklikud koordinatsioonibürood kasutavad lisas esitatud riiklike vastuvõtusüsteemide, kriteeriumide ja nõuete ning oma tegevuseks määratud organite kirjeldamiseks ettenähtud vormi elektroonilist versiooni. 
            
            
               2.Täidetud vorm saadetakse Euroopa Koordinatsiooniametile niipea, kui riiklik vastuvõtusüsteem on kehtestatud. Kui edastatud teabes on muudatusi, täidab riiklik koordinatsioonibüroo uue vormi ja saadab selle viivitamata uuendatud teabega edasi.
            
            
               Artikkel 7
               Jõustumine
            
            
               1.Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               2.Euroopa Koordinatsiooniamet jagab riiklike koordinatsioonibüroodega lisas esitatud vormi elektroonilist versiooni, selle kõiki edasisi muudatusi ning teisi asjakohaseid suuniseid EURESe portaali jaotises Extranet hiljemalt 1. detsembril 2017. 
            
            
            
               Brüssel, 11.7.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  ELT L 107, 22.4.2016, lk 1. 
               
            
      
    ---documentbreak--- 
      
         
         
            
               ET
            
            
            
               LISA I
            
            
            
               Riiklikele koordinatsioonibüroodele kasutamiseks mõeldud vorm, milles edastada teavet riiklike süsteemide ja menetluste kohta organisatsioonide EURESe liikmeteks ja partneriteks vastuvõtmiseks
               
            
               Käesoleva vormi elektrooniline versioon ja selle kõik konsolideeritud ja vastavalt muudetud versioonid on riiklikele koordinatsioonibüroodele kättesaadavad EURESe portaali Extraneti jaotises.
            
            
            
               I. 
                     ÕIGUSLIK ALUS 
            
            
                  Viited siseriiklikule/siseriiklikele õigusakti(de)le / eeskirjadele / regulatsioonidele.
            
            
            
               II.
                     EURESE LIIKMETE JA PARTNERITE VALIMISE PROTSESS 
            
            
               1.Meetod 
            
            
               a.Kirjeldage EURESe liikmete ja partnerite valimiseks kasutatavat meetodit.
            
            
               I.Konkursi väljakuulutamine (avalik või kindlatele organisatsioonidele suunatud. Kui jah, siis millistele organisatsioonidele ja miks?)
            
            
               II.Hanked
            
            
               III.Kutsed (kui jah, siis millistele organisatsioonidele ja miks?)
            
            
               IV.Muud 
            
            
               b.Selgitage, mil viisil tagatakse reklaam (näiteks kas teateid avaldatakse elektrooniliselt?)
                     
               
            
               2.Huvide konflikti vältimine 
            
            
               Selgitage käesoleva otsuse artikli 2 lõikega 2 seotud huvide konfliktide vältimiseks kasutatavaid meetmeid
            
         
         
            
                
            
            
               3.Vastuvõtumenetluse korraldamine kuni otsuse vastuvõtmiseni 
            
            
               a.Taotluste töötlemise ja hindamise eest vastutav organ 
            
            
               b.Organi funktsioonid 
            
            
            
               4.Otsustusprotsess / teave kolmandatele osapooltele
            
            
               a.Organ, kelle ülesanne on teha taotluste hindamise alusel heakskiitmise/tagasilükkamise otsused 
            
            
               b.Organi funktsioonid
            
            
               c.Taotlejate taotlusest kuni nende heakskiitmise / vastuvõtmisest keeldumise edastamiseni kuluv aeg
            
            
               d.Selgitage, kuidas taotlejaid nende taotluste heakskiitmisest / vastuvõtmisest keeldumisest teavitatakse.
            
            
               e.Selgitage, kuidas korraldatakse EURESe liikmete ja partnerite valiku avaldamine nii, et läbipaistvus oleks tagatud.
            
            
            
               5.Nõuetekohase õigusmenetluse tagamine 
            
            
               a.Vastutav organ
            
            
               b.Selgitage, kuidas käsitletakse vastuvõtusüsteemiga seotud kaebusi 
            
            
               c.Vastuvõtmisest keeldumise korral saadaolevad õiguskaitsevahendid 
            
            
            
               6.Vastuvõtuperiood
            
            
               Kas vastuvõtul on ajapiirang? Kui jah, siis kui kaua?
            
            
         
         
            
               7.Tagasivõtumenetlus
            
            
                  Selgitage menetlust ja ajakava
            
            
            
               8.Taotluse esitamise lõivud
                  Kas lõivud nõutakse sisse taotlejatelt? Kui jah, kuidas on need kindlaks määratud?
            
            
            
               III.
                     VASTUVÕTUKRITEERIUMID 
            
            
               1.
                     Määruse (EL) 2016/589 I lisa kriteeriumide kohaldamine.
            
            
            
               2.
                     Riiklike kriteeriumide võimalik kohaldamine ja nende vajalikkuse põhjendamine 
                     vastavalt määruse (EL) 2016/589 artikli 11 lõikele 2.
            
            
            
               IV.
                     JÄRELEVALVE 
            
            
               1.Vastutav(ad) organ(id) 
            
            
            
               2.Meetod (andmepõhine kontroll ja auditeerimine, pistelised kontrollid jne) 
            
            
            
               3.Kontrollide sagedus
            
            
            
               4.EURESe liikmete ja partnerite tegevusega seotud kaebuste käsitlemine
            
            
            
               5.Määruse (EL) 2016/589 kohaste vastuvõtusüsteemi tingimuste ja kohustuste järgimata jätmise tagajärjed
            
         
         
            
            
               V.
                     VASTUVÕTU KEHTETUKS TUNNISTAMISE MENETLUS
            
            
               1.
                     Vastutav organ 
            
            
            
               2.
                     Organi funktsioonid
            
            
            
               3.
                     Selgitage menetlust ja juhtumite käsitlemise ajakava
            
            
            
               4. 
                     Kehtetuks tunnistamise järgsed saadaolevad õiguskaitsevahendid 
            
            
            
               VI.
                     VASTUVÕTU KEHTETUKS TUNNISTAMISE KRITEERIUMID
            
            
               Palun nimetage riiklikud vastuvõtu kehtetuks tunnistamise kriteeriumid. 
                      
            
            
            
               VII. 
                     EURESE LIIKMETE JA PARTNERITE LOETELU
            
            
               EURESe liikmesriikide ja partnerite nimekiri lisatakse vormi, mis saadetakse Euroopa Koordinatsiooniametisse; nimekirja ajakohastatakse pidevalt.